CELEX: 32012R0272
Language: ro
Date: 2012-02-07 00:00:00
Title: Regulamentul delegat (UE) nr. 272/2012 al Comisiei din 7 februarie 2012 de completare a Regulamentului (CE) nr. 1060/2009 al Parlamentului European și al Consiliului cu privire la taxele aplicate de Autoritatea europeană pentru valori mobiliare și piețe agențiilor de rating de credit  Text cu relevanță pentru SEE

28.3.2012   
            
            
               RO
            
            
               Jurnalul Oficial al Uniunii Europene
            
            
               L 90/6
            
         REGULAMENTUL DELEGAT (UE) NR. 272/2012 AL COMISIEI
   din 7 februarie 2012
   de completare a Regulamentului (CE) nr. 1060/2009 al Parlamentului European și al Consiliului cu privire la taxele aplicate de Autoritatea europeană pentru valori mobiliare și piețe agențiilor de rating de credit
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit (1), în special articolul 19 alineatul (2),
   întrucât:
   
               (1)
            
            
               Articolul 62 din Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe) (2) prevede că veniturile Autorității europene pentru valori mobiliare și piețe (AEVMP) trebuie să constea, de asemenea, în taxe plătite AEVMP în cazurile prevăzute în legislația Uniunii, alături de contribuții din partea autorităților publice naționale și o subvenție din partea Uniunii.
            
         
               (2)
            
            
               Pentru a asigura o utilizare eficientă a bugetului AEVMP, reducând, în același timp, povara financiară a statelor membre și a Uniunii, este necesar să se garanteze că agențiile de rating de credit plătesc cel puțin toate costurile legate de supravegherea lor. Orice deficit care ar putea apărea în cursul unui an financiar trebuie să fie recuperat de la agențiile de rating de credit în anul următor.
            
         
               (3)
            
            
               Agențiile de rating de credit care depășesc un anumit prag al cifrei de afaceri trebuie să plătească un comision anual de supraveghere în scopul asigurării certitudinii bugetare, atât a AEVMP cât și a agențiilor de rating de credit în cauză. Taxele anuale de supraveghere nu trebuie să devină o povară pentru agențiile nou intrate pe piața ratingului de credit. În plus, se preconizează că agențiile de rating de credit mici vor ocaziona costuri de supraveghere semnificativ mai mici comparativ cu agențiile mai mari. Prin urmare, conform principiului proporționalității, agențiile de rating de credit mici trebuie scutite în întregime de plata taxei anuale de supraveghere dacă acestea sau grupurile de agenții de rating de credit cărora le aparțin nu depășesc un anumit prag al cifrei de afaceri.
            
         
               (4)
            
            
               Pentru a se asigura o alocare echitabilă și clară a taxelor, reflectând, în același timp, sarcina administrativă reală per entitate supravegheată, taxa de supraveghere trebuie calculată în funcție de cifra de afaceri obținută de agențiile de rating de credit din activități de rating și activități auxiliare, deoarece costul supravegherii este mai mare în cazul agențiilor de rating de credit mari decât în cazul celor mai mici. În plus, furnizarea de servicii auxiliare necesită eforturi de supraveghere suplimentare, deoarece trebuie monitorizate eventualele conflicte de interese care rezultă din furnizarea serviciilor auxiliare. Agențiile de rating de credit nu trebuie să eludeze alocarea echitabilă a taxelor, în conformitate cu prezentul regulament, prin realocarea de venituri către alte entități aparținând grupului lor în scopul de a diminua valoarea taxelor datorate. AEVMP trebuie să monitorizeze și să raporteze toate evoluțiile importante în acest sens.
            
         
               (5)
            
            
               Pentru a reflecta cheltuielile AEVMP cu prelucrarea cererilor de înregistrare trebuie să se perceapă o taxă de înregistrare de la agențiile de rating de credit stabilite pe teritoriul Uniunii. Complexitatea cererilor și costurile asociate evaluării acestora crește în cazul în care o agenție de rating de credit înaintează o cerere referitoare la emiterea de ratinguri pentru instrumente financiare structurate, intenționează să avizeze ratinguri ale unor agenții din țări terțe sau are sucursale. Prin urmare, taxa de înregistrare trebuie calculată în funcție de acești factori. Costurile de prelucrare depind în mare măsură și de dimensiunea agenției de rating de credit solicitante. Deoarece viitoarea cifră de afaceri a unei agenții de rating de credit noi nu ar fi cunoscută la momentul cererii de înregistrare a acesteia, cifra de afaceri trebuie înlocuită cu numărul de angajați ca bază comună de calcul pentru toate agențiile de rating de credit.
            
         
               (6)
            
            
               Prezentul regulament trebuie să prevadă aplicarea de taxe agențiilor de rating de credit din țările terțe care solicită certificarea în Uniune, în conformitate cu articolul 5 alineatul (2) din Regulamentul (CE) nr. 1060/2009, pentru a acoperi costurile de certificare și costurile anuale de supraveghere a acestora. În acest sens, cheltuielile necesare suportate de AEVMP se referă la certificarea unor astfel de agenții de rating de credit din țări terțe, în conformitate cu articolul 5 alineatul (3) din Regulamentul (CE) nr. 1060/2009, care urmează aceeași procedură ca cea aplicabilă la înregistrarea agențiilor de rating de credit cu sediul în UE, precum și la cheltuielile AEVMP care sunt necesare pentru supravegherea agențiilor de rating de credit certificate.
            
         
               (7)
            
            
               În cazul retragerii cererii pe parcursul procesului de înregistrare sau de certificare, trebuie să li se ramburseze agențiilor de rating de credit un procent din taxa de înregistrare sau de certificare percepută inițial, deoarece în astfel de cazuri și costurile suportate de AEVMP pentru procesarea cererii ar fi mai mici.
            
         
               (8)
            
            
               Având în vedere eventualele evoluții viitoare, este oportun ca pragurile de scutire a agențiilor de rating de credit de la plata taxelor anuale de supraveghere, precum și valorile taxelor de înregistrare și de certificare să fie reexaminate și actualizate în funcție de necesități. Comisia trebuie să evalueze aplicarea corectă a acestor măsuri în termen de patru ani de la intrarea în vigoare a prezentului regulament, și să informeze Parlamentul European și Consiliul în legătură cu eventualele reexaminări necesare.
            
         
               (9)
            
            
               Autoritățile naționale competente suportă costuri pentru executarea sarcinilor care le sunt delegate de către AEVMP în conformitate cu articolul 30 din Regulamentul (CE) nr. 1060/2009 și atunci când acordă asistență AEVMP în alte cazuri menționate în regulamentul respectiv. Taxele care urmează să fie percepute de către AEVMP de la agențiile de rating de credit trebuie să acopere și aceste costuri. Pentru a evita ca autoritățile competente să înregistreze pierderi sau profituri în urma îndeplinirii sarcinilor delegate sau a asistenței acordate AEVMP, AEVMP trebuie să ramburseze costurile efective suportate de autoritatea națională competentă respectivă.
            
         
               (10)
            
            
               Prezentul regulament trebuie să instituie dreptul AEVMP de a percepe taxe de la agențiile de rating de credit. Pentru a facilita imediat activitatea eficace și eficientă de supraveghere și de control al respectării legislației, regulamentul trebuie să intre în vigoare în a treia zi de la data publicării,
            
         ADOPTĂ PREZENTUL REGULAMENT:
   CAPITOLUL I
   
      DISPOZIȚII GENERALE
   
   Articolul 1
   Obiect
   Prezentul regulament stabilește norme referitoare la taxele pe care Autoritatea europeană pentru valori mobiliare și piețe (AEVMP) le va percepe de la agențiile de rating de credit în scopul supravegherii, înregistrării și certificării.
   Articolul 2
   Recuperarea integrală a costurilor de supraveghere
   Taxele percepute de la agențiile de rating de credit acoperă:
   
               (a)
            
            
               toate costurile legate de supravegherea agențiilor de rating de credit de către AEVMP în conformitate cu Regulamentul (CE) nr. 1060/2009, inclusiv costurile care rezultă din înregistrarea și certificarea agențiilor de rating de credit;
            
         
               (b)
            
            
               toate costurile de rambursare a autorităților competente cărora AEVMP le-a delegat sarcini în conformitate cu articolul 30 din Regulamentul (CE) nr. 1060/2009;
            
         
               (c)
            
            
               toate costurile de rambursare a autorităților competente care au acordat asistență AEVMP în conformitate cu articolul 23c alineatul (4) și articolul 23d alineatul (5) din Regulamentul (CE) nr. 1060/2009.
            
         Articolul 3
   Cifra de afaceri aplicabilă
   (1)   Pentru a calcula taxele menționate la articolul 5, la articolul 7 alineatul (1) și la articolul 11 alineatele (1) și (2), cifra de afaceri aplicabilă pentru un anumit exercițiu financiar (n) reprezintă veniturile unei agenții de rating de credit, astfel cum au fost publicate în situațiile sale financiare auditate din anul precedent (n – 1), obținute atât din activități de rating, cât și din activități auxiliare.
   (2)   În cazul în care o agenție de rating de credit nu a funcționat pe parcursul întregului an (n – 1), veniturile aplicabile se estimează prin extrapolarea sumei respective la întregul exercițiu financiar.
   CAPITOLUL II
   
      TAXE
   
   Articolul 4
   Tipuri de taxe și modalități generale de plată
   (1)   Agențiilor de rating de credit cu sediul în Uniune care depun o cerere de înregistrare în conformitate cu articolul 14 alineatul (1) din Regulamentul (CE) nr. 1060/2009 li se aplică următoarele tipuri de taxe:
   
               (a)
            
            
               taxe anuale de supraveghere, în conformitate cu articolul 5;
            
         
               (b)
            
            
               taxe de înregistrare, în conformitate cu articolul 6.
            
         (2)   Agențiilor de rating de credit cu sediul în țări terțe care depun o cerere de înregistrare în conformitate cu articolul 5 alineatul (2) din Regulamentul (CE) nr. 1060/2009 li se aplică următoarele tipuri de taxe:
   
               (a)
            
            
               taxe anuale forfetare de supraveghere, în conformitate cu articolul 7;
            
         
               (b)
            
            
               taxe de certificare, în conformitate cu articolul 8.
            
         (3)   Taxele se plătesc în euro, astfel cum se specifică la articolul 5 alineatul (3), articolul 6 alineatul (6), articolul 7 alineatul (2) și articolul 8 alineatul (2).
   Orice întârziere atrage după sine o amendă zilnică egală cu 0,1 % din suma datorată.
   Articolul 5
   Taxa anuală de supraveghere pentru agențiile înregistrate de rating de credit
   (1)   O agenție de rating de credit înregistrată plătește o taxă anuală de supraveghere.
   Prin derogare de la primul paragraf, o agenție de rating de credit înregistrată este scutită de la plata unei taxe anuale de supraveghere dacă veniturile sale totale, astfel cum au fost publicate în cele mai recente situații financiare auditate, sunt mai mici de 10 milioane EUR, sau dacă agenția aparține unui grup de agenții de rating de credit, iar veniturile totale cumulate ale grupului de agenții de rating de credit sunt mai mici de 10 milioane EUR.
   (2)   Taxa anuală de supraveghere pentru un anumit exercițiu financiar se calculează după cum urmează:
   
               (a)
            
            
               baza de calcul a taxei anuale de supraveghere pentru un anumit exercițiu financiar este estimarea cheltuielilor legate de supravegherea agențiilor de rating de credit incluse în bugetul AEVMP pentru anul respectiv, stabilite și aprobate în conformitate cu articolul 63 din Regulamentul (UE) nr. 1095/2010;
            
         
               (b)
            
            
               valoarea relevantă pentru calcularea taxei anuale de supraveghere pentru un anumit exercițiu financiar este estimarea cheltuielilor în conformitate cu litera (a), din care se scad eventualele taxe anuale de supraveghere care urmează să fie percepute de la agențiile de rating de credit certificate, aferente unui exercițiu financiar, în conformitate cu articolul 7, și la care se adaugă eventualele deficite din exercițiul financiar anterior;
            
         
               (c)
            
            
               o agenție înregistrată de rating de credit, astfel este prevăzută la alineatul (1), plătește, ca taxă anuală de supraveghere, o parte din suma relevantă corespunzătoare raportului dintre cifra de afaceri aplicabilă a agenției de rating de credit și cifra de afaceri totală aplicabilă a tuturor agențiilor de rating de credit înregistrate care trebuie să plătească o taxă anuală de supraveghere, în conformitate cu alineatul (1).
            
         (3)   Taxa anuală de supraveghere pentru un anumit exercițiu financiar se plătește în două tranșe.
   Prima tranșă trebuie achitată până la sfârșitul lunii februarie a anului respectiv și se ridică la două treimi din valoarea estimată a taxei anuale de supraveghere. În cazul în care cifra de afaceri aplicabilă nu este încă disponibilă la momentul respectiv, AEVMP face calculul pe baza cifrei de afaceri incluse în cele mai recente situații financiare auditate disponibile.
   A doua tranșă trebuie achitată până la sfârșitul lunii august. Valoarea celei de-a doua tranșe este taxa anuală de supraveghere, calculată în conformitate cu alineatul (2), din care se scade valoarea primei tranșe.
   AEVMP trebuie să trimită facturile pentru tranșele menționate agențiilor de rating de credit cu cel puțin 30 de zile înainte de termenele de plată respective.
   Articolul 6
   Taxa de înregistrare
   (1)   Valoarea taxei de înregistrare care trebuie achitată de fiecare agenție de rating de credit care solicită înregistrarea trebuie să fie proporțională cu complexitatea cererii și cu dimensiunea agenției de rating de credit, astfel cum se prevede la alineatele (2)-(5).
   (2)   La calculul taxei de înregistrare se iau în considerare următoarele criterii:
   
               (a)
            
            
               dacă o agenție de rating de credit intenționează să acorde ratinguri pentru instrumente financiare structurate;
            
         
               (b)
            
            
               dacă o agenție de rating de credit are o sucursală în alt stat membru sau într-o țară terță;
            
         
               (c)
            
            
               dacă agenția de rating de credit intenționează să avizeze ratinguri.
            
         (3)   În cazul în care nu se aplică niciunul dintre criteriile prevăzute la alineatul (2), taxele de înregistrare se calculează în funcție de numărul de angajați, după cum urmează:
   
               (a)
            
            
               agențiile de rating de credit cu mai puțin de 15 angajați plătesc 2 000 EUR;
            
         
               (b)
            
            
               agențiile de rating de credit cu 15-49 de angajați plătesc 15 000 EUR;
            
         
               (c)
            
            
               agențiile de rating de credit cu cel puțin 50 de angajați plătesc 40 000 EUR.
            
         (4)   Agențiile de rating de credit care întrunesc numai unul dintre criteriile prevăzute la alineatul (2) plătesc următoarele taxe de înregistrare, calculate în funcție de numărul de angajați:
   
               (a)
            
            
               agențiile de rating de credit cu mai puțin de 15 angajați plătesc 10 000 EUR;
            
         
               (b)
            
            
               agențiile de rating de credit cu 15-49 de angajați plătesc 40 000 EUR;
            
         
               (c)
            
            
               agențiile de rating de credit cu cel puțin 50 de angajați plătesc 100 000 EUR.
            
         (5)   Agențiile de rating de credit care întrunesc cel puțin două dintre criteriile prevăzute la alineatul (2) plătesc următoarele taxe de înregistrare, calculate în funcție de numărul de angajați:
   
               (a)
            
            
               agențiile de rating de credit cu mai puțin de 15 angajați plătesc 30 000 EUR;
            
         
               (b)
            
            
               agențiile de rating de credit cu 15-49 de angajați plătesc 85 000 EUR;
            
         
               (c)
            
            
               agențiile de rating de credit cu cel puțin 50 de angajați plătesc 125 000 EUR.
            
         (6)   Taxa de înregistrare se plătește integral în momentul în care agenția de rating de credit solicită înregistrarea.
   (7)   În cazul în care o agenție de rating de credit își retrage cererea de înregistrare înainte ca AEVMP să îi comunice că cererea este completă, în conformitate cu articolul 15 alineatul (4) al doilea paragraf din Regulamentul (CE) nr. 1060/2009, AEVMP trebuie să ramburseze trei sferturi din taxa de înregistrare plătită. În cazul în care cererea este retrasă după această dată, dar înainte ca AEVMP să adopte o decizie motivată de înregistrare sau de respingere a cererii de înregistrare, AEVMP trebuie să ramburseze un sfert din taxa de înregistrare plătită.
   (8)   Prin derogare de la articolul 5, o agenție de rating de credit înregistrată, care este obligată să plătească o taxă anuală de supraveghere în conformitate cu articolul 5 alineatul (1), plătește în anul înregistrării sale o taxă inițială de supraveghere de 500 EUR pentru fiecare lună întreagă inclusă în perioada de timp dintre data înregistrării și sfârșitul exercițiului financiar. Această taxă se plătește integral, imediat după ce înregistrarea a fost notificată agenției de rating de credit.
   Articolul 7
   Taxa anuală forfetară de supraveghere pentru agențiile certificate de rating de credit
   (1)   O agenție de rating de credit certificată în conformitate cu Regulamentul (CE) nr. 1060/2009 plătește o taxă anuală de supraveghere de 6 000 EUR.
   Prin derogare de la primul paragraf, o agenție de rating de credit certificată este scutită de la plata unei taxe anuale de supraveghere dacă veniturile sale totale, astfel cum au fost publicate în cele mai recente situații financiare auditate, sunt mai mici de 10 milioane EUR sau dacă agenția aparține unui grup de agenții de rating de credit, iar veniturile totale cumulate ale grupului de agenții de rating de credit sunt mai mici de 10 milioane EUR.
   (2)   Taxa anuală de supraveghere datorată de o agenție de rating de credit certificată trebuie achitată până la sfârșitul lunii februarie. AEVMP trimite o factură agenției de rating de credit cu cel puțin 30 de zile înainte de data respectivă.
   Articolul 8
   Taxa de certificare
   (1)   Agenția de rating de credit care solicită certificarea trebuie să plătească o taxă de certificare de 10 000 EUR.
   (2)   Taxa de certificare se plătește integral în momentul în care agenția de rating de credit solicită certificarea.
   (3)   În cazul în care o agenție de rating de credit își retrage cererea de certificare înainte ca AEVMP să îi comunice că cererea este completă, în conformitate cu articolul 15 alineatul (4) al doilea paragraf din Regulamentul (CE) nr. 1060/2009, AEVMP trebuie să ramburseze trei sferturi din taxa de certificare plătită. În cazul în care cererea este retrasă după această dată, dar înainte ca AEVMP să adopte o decizie motivată de certificare sau de respingere a cererii de certificare, AEVMP trebuie să ramburseze un sfert din taxa de certificare plătită.
   (4)   Prin derogare de la articolul 7, o agenție de rating de credit certificată, care este obligată să plătească o taxă anuală de supraveghere în conformitate cu articolul 7 alineatul (1), plătește în anul certificării sale o taxă inițială de supraveghere de 500 EUR pentru fiecare lună întreagă inclusă în perioada de timp dintre data înregistrării și sfârșitul exercițiului financiar. Această taxă se plătește integral, imediat după ce certificarea a fost notificată agenției de rating de credit.
   Articolul 9
   Rambursarea autorităților competente
   (1)   Numai AEVMP poate percepe de la agențiile de rating de credit taxe legate de înregistrarea, certificarea și supravegherea acestora. Autoritățile competente nu percep taxe de la agențiile de rating de credit, nici chiar în cazul în care aceste autorități execută sarcini în numele AEVMP în conformitate cu articolul 30 din Regulamentul (CE) nr. 1060/2009.
   (2)   AEVMP rambursează autorității competente costurile efective suportate în urma executării sarcinilor delegate, în conformitate cu articolul 30 din Regulamentul (CE) nr. 1060/2009, sau în urma asistenței acordate AEVMP, în conformitate cu articolul 23c alineatul (4) sau articolul 23d (5) din regulamentul respectiv. Cheltuielile de rambursat cuprind toate costurile fixe și costurile variabile legate de executarea sarcinilor delegate sau de asistența acordată AEVMP.
   CAPITOLUL III
   
      DISPOZIȚII TRANZITORII ȘI FINALE
   
   Articolul 10
   Taxe aferente anului 2011
   (1)   Agențiile de rating de credit înregistrate în 2011 plătesc, pentru 2011, o taxă inițială de supraveghere de 500 EUR pentru fiecare lună întreagă inclusă în perioada cuprinsă între data înregistrării, dar nu mai înainte de 1 iulie 2011, și 31 decembrie 2011. Această taxă se plătește integral până la sfârșitul lunii aprilie 2012.
   Prin derogare de la primul paragraf, o agenție de rating de credit înregistrată este scutită de la plata unei taxe de supraveghere pentru anul 2011 dacă veniturile sale totale, astfel cum au fost publicate în cele mai recente situații financiare auditate, sunt mai mici de 10 milioane EUR sau dacă agenția aparține unui grup de agenții de rating de credit, iar veniturile totale cumulate ale grupului de agenții de rating de credit sunt mai mici de 10 milioane EUR.
   (2)   Agențiile de rating de credit certificate în 2011 plătesc, pentru anul 2011, o taxă inițială de supraveghere de 500 EUR pentru fiecare lună întreagă inclusă între data certificării, dar nu mai înainte de 1 iulie 2011, și 31 decembrie 2011. Această taxă se plătește integral până la sfârșitul lunii aprilie 2012.
   Prin derogare de la primul paragraf, o agenție de rating de credit certificată este scutită de plata unei taxe de supraveghere pentru anul 2011 dacă cifra sa de afaceri aplicabilă este mai mică de 10 milioane EUR sau dacă aparține unui grup de agenții de rating de credit a cărui cifră de afaceri cumulată aplicabilă este mai mică de 10 milioane EUR.
   Articolul 11
   Intrarea în vigoare
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 7 februarie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 302, 17.11.2009, p. 1.
   
      (2)  JO L 331, 15.12.2010, p. 84.